## Presuda Upravnog suda Republike Hrvatske poslovni broj: Us-5844/2010-4 od 11. kolovoza 2011.

### NN 120/2011 (26.10.2011.), Presuda Upravnog suda Republike Hrvatske poslovni broj: Us-5844/2010-4 od 11. kolovoza 2011.

UPRAVNI SUD REPUBLIKE HRVATSKE

2372

PRESUDA

Upravni sud Republike Hrvatske u vijeću sastavljenom od sudaca toga suda Jasminke Jenjić, predsjednice vijeća, mr. sc. Mirjane Juričić i Lidije Rostaš-Beroš, članica vijeća te sudske savjetnice Višnje Jurjević, zapisničarke u upravnom sporu tužitelja Hrvatski telekom d.d. iz Zagreba, Savska cesta 32, protiv odluke tužene Hrvatske agencije za poštu i elektroničke komunikacije iz Zagreba, Jurišićeva 13, klasa: UP/II-344-03/09-01/348, urbroj: 376-12-10-05DB/GB od 19. travnja 2010. godine, radi rješavanja spora između korisnika i operatora, u nejavnoj sjednici vijeća održanoj 11. kolovoza 2011.

presudio je

Tužba se uvažava.

Poništava se odluka Hrvatske agencije za poštu i elektroničke komunikacije klasa: UP/II-344-03/09-01/348, urbroj: 376-12-10-05DB/GB od 19. travnja 2010.

Ova će se presuda objaviti u »Narodnim novinama«.

Obrazloženje

Točkom I. Odluke usvojen je prigovor Miroslava Kocijana iz Metkovića, Andrije Kačića Miošića 3b, podnesen 27. svibnja 2009. godine, u vezi zahtjeva za dodjelu nagrade na temelju sakupljenih 5.500 bodova u T-Clubu.

Točkom II. Odluke nalaže se trgovačkom društvu HT-Hrvatske telekomunikacije d.d. da u roku od 15 dana od primitka odluke pretplatniku Miroslavu Kocijanu, dodijeli nagradu iz brošure T-Cluba na temelju sakupljenih 5.500 bodova u T-Clubu.

Osporenu odluku tužitelj pobija zbog nepravilne primjene zakona, nepravilno utvrđenog činjeničnog stanja te što je iz utvrđenih činjenica izveden nepravilan zaključak u pogledu činjeničnog stanja.

Nepravilnu primjenu zakona tužitelj nalazi u primjeni Zakona o elektroničkim komunikacijama jer smatra da se u konkretnom slučaju ne radi o sporu kakav ima u vidu navedeni članak Zakona. Navodi u bitnom da se ne radi o prigovoru koji se odnosi na pružene usluge niti na njihovu kakvoću a niti na iznos zaduženja. U odnosu na nepravilno i nepotpunu utvrđeno činjenično stanje navodi, u bitnom, da nije točan navod korisnika da mu tužitelj nije priznao pravo na zamjenu sakupljenih bodova za nagradu jer je to pravo mogao iskoristiti sve do kraja mjeseca siječnja 2009. godine, niti je točan navod da je korisniku postavljen uvjet za dobivanje nagrade plaćanjem računa »do kraja mjeseca siječnja« a da mu u isto vrijeme nije omogućio da račun plati do kraja mjeseca siječnja. Također osporava da bi korisnik platio uredno račun za siječanj 2009. godine do dana dospijeća 20. veljače 2009. godine već da je isti podmirio tek 9. lipnja 2009. godine, te da zbog kašnjenja u plaćanju ne bi niti ostvario pravo na dodatnih 168 nagradnih bodova. Također smatra bitnim naglasiti da za provjeru stanja prikupljenih bodova korisnik nije trebao čekati primitak računa za Halo usluge za siječanj 2009. godine koji mu je dostavljen sredinom veljače 2009. već je u svako doba na vrlo jednostavan i dostupan način pozivom na besplatni broj tužitelja ili putem web-stranice tužitelja mogao provjeriti stanje svojih bodova sukladno članku 4. točka 4. Uvjeta T-Cluba za skupljanje bodova. Naposljetku tužitelj ističe da bi za zamjenu bodova za nagrade bilo svejedno je li tražio zamjenu iznosa od 5.332 ili 5.500 bodova tj. da bi izbor nagrade bio jednak. Tužitelj smatra da u postupku koji je prethodio donošenju odluke činjenično stanje nije pravilno utvrđeno te da je iz utvrđenih činjenica izveden nepravilan zaključak. Također osporava zaključak tuženog tijela da je uskraćivanje nagrade uslijedilo zbog toga što je pretplatnik prešao u mrežu drugog operatora te da bi ta okolnost na bilo koji način utjecala na korisnikova prava iz T-Cluba i stanje njegovih nagradnih bodova. U vezi s tim tužitelj navodi da je zahtjev za prijenos broja navedenog korisnika zaprimljen kod tužitelja od strane Optima telekoma d.d. dana 7. siječnja 2009. godine s napomenom da je željeni datum isključenja usluga HT-a 15. siječnja 2009. godine. Stoga je korisnik imao vremena do kraja siječnja 2009. godine iskoristiti svoje pravo da traži zamjenu sakupljenih bodova do kraja siječnja 2009., što on nije učinio, pa je 1. veljače 2009. godine to pravo izgubio.

Radi navedenog tužitelj smatra da je tuženi propustio pravilno i u potpunosti utvrditi činjenično stanje zbog čega smatra da je odluka donesena proizvoljno i da je pravno neutemeljena.

Predlaže stoga Sudu da uvaži tužbu i osporenu odluku poništi.

Tuženo tijelo u odgovoru na tužbu osporava osnovanost tužbenih navoda i smatra osporenu odluku u cijelosti zakonitom.

U odnosu na prigovor nenadležnosti i s tim povezan prigovor nepravilne primjene materijalnog zakona navodi, u bitnom, da je njegova nadležnost za rješavanje sporova propisana člankom 51. Zakona o elektroničkim komunikacijama (»Narodne novine«, broj 73/08.) koju odredbu treba tumačiti na način da se primjenjuje na sve sporove koji nastanu u vezi s iznosom zaduženja, dakle, ne samo računsku provjeru računa, već da treba uzeti u obzir i ostale propuste operatora koji nastanu u vezi s iznosom računa a rezultiraju sporovima između korisnika i operatora. U konkretnom slučaju radi se o sporu između korisnika – pretplatnika s operatorom koji je proizišao u vezi sa iznosom računa na temelju kojega je korisnik mogao ostvarivati svoje pravo a kojeg je tužitelj bio dužan dostaviti korisniku na način da mu ne oteža ostvarivanje tog prava.

U odnosu na prigovor nepravilno i nepotpuno utvrđenog činjeničnog stanja tuženo tijelo smatra da je u postupku utvrdilo pravo stanje stvari i sve činjenice koje su od važnosti za donošenje pravilnog i zakonitog rješenja. Smatra točnim navod korisnika da mu tužitelj nije priznao pravo na zamjenu sakupljenih bodova za nagradu jer to pravo nije mogao ostvariti bez plaćanja spornog računa. Smatra utvrđenim da je korisnik uredno podmirio sporni račun na kojemu je istaknuto da se podmirenjem istoga računa do datuma dospijeća dobiva 168 bodova a s obzirom da je stanje bodova na člankom računu iznosilo 5.332 boda uplatom računa bi korisnik stekao ukupno 5.500 bodova koji se mogu zamijeniti za T-Com nagrade pozivom na 0800 9000 ili na t-club.k.ht.hr.

Tuženi navodi da je iskorištavanje bodova iz programa »Znaci pažnje« pravo korisnika koje je ostvareno u dobroj vjeri, redovitim plaćanjem računa, te da je uskratom tog prava tužitelj postupao s nedostatkom profesionalne pažnje za koju se očekuje da ih operator primjenjuje na svoje korisnike telekomunikacijskih usluga, a koje bi bile u skladu s poštenom tržišnom praksom i načelom savjesnosti i poštenja na području djelovanja tužitelja kao operatora, tim više što se radi o sporu male vrijednosti.

Tužitelj smatra, s obzirom na činjenicu da korisnik nije mogao ispuniti navedeni uvjet iz razloga što je račun za 01/09 izdan zadnjeg dana u mjesecu (31. siječnja 2009.) a kojeg je korisnik podmirio u veljači 2009. godine, da se radi o propustu tužitelja i da je prigovor korisnika valjalo uvažiti.

Predlaže stoga Sudu da odbije tužbu kao neosnovanu.

Tužba je osnovana.

Ocjenjujući zakonitost osporene odluke Sud nalazi da je tuženo tijelo nepravilno postupilo kada je uvažilo prigovor korisnika Kocijan Miroslava iz Metkovića u vezi zahtjeva za dodjelom nagrade na temelju sakupljenih bodova u T-Clubu i time je povrijedilo zakon tužitelju na štetu.

Naime, uvidom u spis predmeta dostavljen ovom Sudu uz odgovor na tužbu kao i u obrazloženju osporene odluke proizlazi da je spor nastao između tužitelja i korisnika njegovih usluga vezano za nagradne bodove prikupljene redovitim plaćanjem računa, a prema pravilima reguliranim »Uvjetima T-Cluba za sakupljanje bodova«.

U postupku koji je prethodio donošenju osporene odluke tuženo je tijelo po zaprimanju prigovora, dana 27. svibnja 2009. godine, od strane korisnika telekomunikacijskih usluga Halo-usluge, korisnički paket Halo super 60, Miroslava Kocijana iz Metkovića, provelo postupak smatrajući se nadležnim za postupanje u smislu članka 51. Zakona o elektroničkim komunikacijama (»Narodne novine«, broj 73/08.) smatrajući da je smisao i cilj navedene odredbe u širokom tumačenju na način da se primjenjuje na sve sporove koji nastanu u vezi s iznosom zaduženja, a ne samo u vezi sa računskom provjerom računa već i sa ostalim propustima operatora koji nastanu u vezi sa iznosom računa, a rezultiraju sporovima između operatora i korisnika.

Prema odredbi članka 51. stavka 1. ZEK-a u slučaju spora između pretplatnika i operatora javnih komunikacijskih usluga u vezi sa iznosom zaduženja iz članka 50. stavka 4. ovog Zakona, pretplatnik može prije podnošenja tužbe nadležnom sudu ili pokretanja drugog izvansudskog postupka podnijeti zahtjev za rješavanje spora Agenciji u roku od 30 dana od dana dostavljanja pisanog odgovora Povjerenstva za pritužbe potrošača iz članka 50. stavka 12. ovog Zakona.

U konkretnom slučaju radi se o sporu između korisnika – pretplatnika s operatorom koji je proizišao i u vezi je s iznosom računa na temelju kojega je korisnik tražio ostvarivanje prava na nagradne bodove pa stoga Sud smatra da tuženo tijelo nije povrijedilo naprijed citiranu zakonsku odredbu odnosno da se ne može isključiti nadležnost Agencije i u ovako nastalim sporovima.

U postupku pred tuženim tijelom utvrđeno je kao nesporno da je Miroslav Kocijan iz Metkovića bio korisnik telekomunikacijskih usluga tužitelja kao operatora do 15. siječnja 2009. godine, da je putem drugog operatora predao 7. siječnja 2009. godine zahtjev tužitelju za isključenje usluge operatora T-Com sa danom 15. siječnja 2009. godine.

Također je nesporno utvrđeno da je račun za Halo usluge broj: 5005932301-113-0 za 01/2009 za pretplatnički broj 020/683156 ispostavljen na korisnika Miroslava Kocijana iz Metkovića, A. K. Miošića 3b na iznos od 168,38 kn s dospijećem plaćanja do 20. veljače 2009. godine.

Uvidom u presliku navedenog računa utvrđeno je da je navedeni korisnik član T-Cluba sa stanjem bodova na članskom računu od 5.332 boda koji se mogu zamijeniti za T-Com nagrade pozivom na 0800 9000 ili na t-club.t.ht.hr., te da podmirenjem ovog računa do datuma njegovog dospijeća korisnik dobiva 168 bodova.

Uvidom u zahtjev za rješavanje spora upućen tuženom tijelu od strane korisnika Miroslava Kocijana zaprimljen 27. svibnja 2009. godine, proizlazi da se radi o sporu zbog nepriznavanja prava na zamjenu sakupljenih bodova za nagradu i to sakupljenih 5.332 boda te još 168 bodova koje je mogao ostvariti podmirenjem računa za 01/2009 godine. U tom zahtjevu korisnik navodi da se radi o tome da je tijekom 1/2009 prešao sa T-Com-a na Optimu, da nije on tražio isključenje te da nije kontaktirao T-Com već da je podnio zahtjev kod Optime »koja je odradila ostalo«, da ga T-Com nije niti jednom u cijelom procesu kontaktirao, već mu je račun za 1/2009 poslan tek sredinom 2/2009 iako je njihov pretplatnik prestao biti 15. siječnja 2009. godine. Korisnik smatra da su ga kontaktirali iz T-Com-a i da su mu poslali račun u 1/2009 on bi ga platio i još uvijek imao vremena iskoristiti sakupljene bodove do kraja mjeseca, a kako ga nisu na vrijeme obavijestili o raskidu ugovora i o njegovim pravima i obvezama te su kasnili sa ispostavom računa smatra da je zakinut u svojim pravima.

Postupajući po navedenom zahtjevu tuženo je tijelo zaključilo da je podnositelju zahtjeva postavljen uvjet za dobivanje nagrade plaćanjem računa »do kraja mjeseca siječnja«, a da u isto vrijeme nije omogućeno korisniku da račun za taj mjesec plati do kraja siječnja pa time nije mogao sakupiti preostalih 168 bodova što bi ukupno iznosilo 5.500 bodova čime bi stekao pravo na nagradne bodove do kraja mjeseca siječnja.

Naime, prema zaključku tuženog tijela iskorištavanje bodova iz programa »Znaci pažnje« pravo je korisnika koje je ostvario o dobroj vjeri, redovitim plaćanjem računa, a s obzirom da se radi o uskrati nagrade od strane HT-a isto se smatra nedostatkom profesionalne pažnje za koje se očekuje da ih operator primjenjuje na sve korisnike telekomunikacijskih usluga, a koje bi bile u skladu sa poštenom tržišnom praksom i načelom savjesnosti i poštenja na području djelovanja HT-a kao operatora. S obzirom na činjenicu da korisnik nije mogao ispuniti navedeni uvjet iz razloga što je račun za 01/09 izdan zadnjeg dana u mjesecu (31. siječnja 2009.) a kojega je korisnik primio u veljači 2009. stav je tuženog tijela da se radi o propustu HT-a i da je prigovor korisnika trebalo usvojiti.

Ovakovo stajalište tuženog tijela ovaj Sud ne prihvaća.

Naime, netočno je i proizvoljno tumačenje tuženog tijela da je tužitelj uvjetovao korisniku dobivanje nagrade plaćanjem računa »do kraja mjeseca siječnja«, a da mu u isto vrijeme nije omogućio da račun za taj mjesec plati do kraja siječnja te da se iskorištavanje bodova ostvaruje u dobroj vjeri redovitim plaćanjem računa. Ovo stoga što podnositelj zahtjeva, Miroslav Kocijan, nije stekao pravo na korištenje nagradnih bodova isključivo plaćanjem računa u dobroj vjeri, odnosno samim podmirivanjem računa u roku dospijeća, već na temelju članstva u T-Clubu. Prema uvjetima T-Cluba za sakupljanje bodova (www.t.ht.hr.), T-Club za skupljanje bodova predstavlja program nagrađivanja korisnika HT-Hrvatskih telekomunikacija koji koriste T.Com javnu govornu uslugu u nepokretnoj telekomunikacijskoj mreži i uslugu T-Com interneta te korisnika T-Mobile-a Hrvatska d.o.o. koji koriste T-Mobile usluge u pokretnoj elektroničkoj komunikacijskoj mreži (1.1.Uvjeta). Članstvo u T-Clubu je besplatno, a aktivacija članstva i prihvaćanje ovih uvjeta obavljaju se pri prvoj provjeri važećih bodova na jedan od sljedećih načina: pozivom na broj: 0800 9000 za privatne korisnike te pozivom na 0800 9100 za poslovne korisnike, na internetskoj stranici www.t-club.t.ht.hr ili provjerom bodova u T-Centru (aktivacija članstva) (3.2.). Za svaki uredno plaćeni T-Com račun, odnosno T-Com grupni račun, član T-Cluba dobiva određeni broj bodova u omjeru 1,00 kn = 1 bod (4.1.).

Dakle, iz navedenog nesporno proizlazi da se član T-Cluba ne postaje automatski već nakon ispunjenja pretpostavki navedenih u naprijed citiranim uvjetima i to na jedan od načina navedenih u točki 3.2. Uvjeta, prihvaćanjem tih uvjeta.

Prema točki 4.5. Uvjeta bodovi se moraju zamijeniti za T-Com nagrade u roku od 24 mjeseca od dana kada su ti bodovi pridodani na članski račun člana T-Cluba. U protivnom, sakupljeni bodovi oduzimaju se od ukupnog broja važećih bodova.

Slučajevi prijenosa, privremenog prekida i prestanka članstva po modalitetu »a« (3.1.) regulirani su točkom 6. Uvjeta. Po prestanku članstva po modalitetu »a« u T-Clubu za određeni pretplatnički telefonski broj i korisnički račun za T-Com Internet, bodovi koji su sakupljeni do tog trenutka mogu se zamijeniti za nagrade iz brošure najkasnije do kraja mjeseca u kojem je članstvo u T-Clubu prestalo (6.5.).

Dakle, kako to nesporno proizlazi iz naprijed navedenih uvjeta koje je podnositelj prihvatio svojom slobodnom voljom korištenje nagradnih bodova nije vremenski neograničeno. Članovi T-Cluba su ih dužni iskoristiti u roku od 24 mjeseca od dana kada su ostvareni. Onaj član T-Cluba koji je sakupio nagradne bodove do dana prestanka članstva ima ih pravo iskoristiti do isteka onog mjeseca u kojemu je članu prestalo članstvo u T-Clubu.

U konkretnom slučaju podnositelj zahtjeva je kao član T-Cluba sakupio 5.332 boda zaključno do 15. siječnja 2009. godine kada mu je po osobnom zahtjevu prestalo svojstvo korisnika telekomunikacijskih usluga tužitelja, a time i članstvo u T-Clubu na temelju kojega je ostvario navedeno pravo. Navedeni podatak o prikupljenim bodovima podnositelju je bio poznat jer se isti redovito navodi u mjesečnim računima koje ispostavlja tužitelj a nije mu mogao ostati nepoznat ni s obzirom na mogućnost informiranja na besplatnim brojevima na koje upućuje tužitelj na računima i na svojim službenim web-stranicama. Stoga je podnositelj, prihvaćajući uvjete T-Cluba za sakupljanje bodova, mogao i morao znati da u slučaju prestanka članstva u T-Clubu prestaju i određena prava po osnovi toga članstva odnosno da sakupljene nagradne bodove ne može zamijeniti za nagrade u roku od 24 mjeseca od kada su mu pridodani već do isteka onog mjeseca u kojemu je članstvo prestalo.

Svrha i smisao nagradnih bodova jest »nagrada za vjernost« tj. članstvo u T-Clubu tužitelja te stoga nije opravdano očekivati da onaj član koji napušta Club i dalje ostvaruje povlastice na jednak način kao i kada je bio članom toga Cluba. U konkretnom slučaju tužitelj time što je propisao pravila za sakupljanje bodova i zamjenu za T-Com nagrade a na koje uvjete je podnositelj pristao aktiviranjem članstva, te time što je propisao kraće rokove za zamjenu bodova nije postupao nepošteno niti s nedostatkom profesionalne pažnje koja se očekuje od operatora prema korisnicima usluga.

Naprotiv, prema mišljenju ovog Suda postupanje tužitelja kao operatora spram korisnika telekomunikacijskih usluga u konkretnom slučaju jest bilo u skladu s poštenom praksom i načelima savjesnosti i poštenja na području djelovanja tužitelja kao operatora. Valja k tome dodati da tužitelj nije postupao s nedostatkom pažnje dostavljanjem računa za telekomunikacijske usluge za siječanj 2009. u prvoj polovini veljače 2009. godine. Naime, kako je utvrđeno u postupku, račun za telekomunikacijske usluge pružene korisnicima u toku jednog kalendarskog mjeseca zaključuje se sa stanjem posljednjeg dana u tom mjesecu te se isti dostavlja korisnicima idućeg mjeseca za prethodni mjesec. Upravo na navedeni način postupio je tužitelj dostavljajući podnositelju – korisniku račun za siječanj 2009. u prvoj polovici veljače 2009. godine, s danom dospijeća računa do 20. veljače 2009. godine. Podnositelj prigovora nije imao osnove za očekivati da mu tužitelj, protivno opće poznatoj praksi i jedino mogućoj, dostavi račun sa danom prestanka njegovog pretplatničkog odnosa tj. sa 15. siječnja 2009. godine, a da to nije posebno zatražio. Osim toga podnositelj je imao mogućnost pozivom na besplatni telefonski broj tužitelja doznati stanje svog računa za siječanj 2009. te ga platiti do kraja siječnja pa stoga nedostavljanje računa za telekomunikacijske usluge u siječnju do kraja siječnja ne može se ni u kom slučaju smatrati propustom tužitelja.

Slijedom navedenog, prema ocjeni ovog Suda, tuženo je tijelo u postupku koji je prethodio donošenju osporene odluke nepravilno i nepotpuno utvrdilo činjenično stanje te je iz utvrđenih činjenica izvelo pogrešan zaključak da je nedostavljanjem računa podnositelju za siječanj 2009. godine do kraja siječnja 2009. godine onemogućen u svojem pravu na zamjenu bodova za nagrade budući, da mu je to pravo prestalo nekorištenjem prikupljenih bodova do isteka mjeseca u kojem mu je prestalo članstvo u T-Clubu, na temelju Uvjeta za sakupljanje bodova, a ne zbog nedostavljanja računa.

Trebalo je stoga na temelju članka 42. stavka 2. Zakona o upravnim sporovima (»Narodne novine«, broj 53/91., 9/92. i 77/92.) tužbu uvažiti i osporenu odluku kao nezakonitu poništiti.

Poslovni broj: Us-5844/2010-4

Zagreb, 11. kolovoza 2011.

Predsjednica vijeća
Jasminka Jenjić, v. r.

Presuda, NN 120/2011-2372